<classify> SERIKALI ya Tanzania imetoa msaada wa dawa, vifaa tiba na chakula kwa ajili ya kuwasaidia watu walioathirika na mafuriko katika nchi za Malawi, Msumbiji na Zimbabwe yaliyosababishwa na kimbunga Idai kilichotokea hivi karibuni na kusababisha vifo na maafa makubwa katika nchi hizo.Akizungumza wakati wa kukabidhi msaada huo jana kwa mabalozi wa nchi hizo Uwanja wa Jeshi la Anga Air Wing jijini Dar es Salaam, Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi alisema Tanzania imeguswa na maafa yaliyotokea katika nchi hizo jirani.Alisema kwa mujibu wa taarifa alizokuwa nazo hadi jana, mafuriko hayo yamesababisha vifo vya watu 221 Msumbiji ambako vifo 88 vimetokea katika Mji wa Beira, vifo 68 katika mji wa Manika, Zambezi vifo vitano na Tete vifo 19, huku watu zaidi ya 1,000 wakikosa makazi na kuishi katika hali ngumu.Alisema Malawi watu 122 wamekufa kwa mafuriko hayo, wakati Zimbabwe vifo vilifikia 98 jana. Tanzania ina wajibu mkubwa wa kuzisaidia nchi hizi kwa kuwa tupo nazo katika Jumuiya moja ya Maendeleo Kusini mwa Afrika SADC, lakini pia tunapaswa kujua kwamba kifo cha jirani ni kifo chetu, shida ya jirani ni shida yetu na maafa ya jirani ni maafa yetu, alieleza Waziri, Profesa Kabudi.Alisema, malori saba yamepakia dawa na malori mawili kupakia chakula kupeleka Malawi na msaada wa Zimbabwe na Msumbiji utapelekwa kwa ndege ya Jeshi la Ulinzi la Wananchi wa Tanzania JWTZ. Waziri wa Afya, Maendeleo ya Jamii, Jinsia, Wazee na Watoto, Ummy Mwalimu alisema msaada huo unajumuisha tani 24 za dawa ambapo kila nchi itapata tani nane.Alisema dawa hizo zinajumuisha aina tano ya dawa za kuzuia maambukizi ya bakteria, dawa za kutibu magonjwa ya matumbo ikiwemo kuhara, dawa za kuzuia maumivu, dripu pamoja na vifaa tiba kama vile mashuka, mablanketi na vyandarua. Serikali ya Tanzania pia imetoa msaada wa chakula tani 14 za mchele kwa waathirika wa mafuriko katika nchi za Msumbiji na Zimbabwe ambapo kila nchi itapata tani saba za mchele, wakati tani 200 za mahindi zitapelekwa nchini Malawi kwa malori kutokea mkoani Mbeya, alieleza Ummy.Alisema amezungumza na mawaziri wa afya katika nchi hizo na kuwaeleza kuwa Serikali ya Tanzania iko tayari hata kutoa msaada wa madaktari kama watahitajika kwa ajili ya kutoa huduma za dharura. Wakizungumza katika makabidhiano hayo, Balozi wa Msumbiji, Monica Mussa, Balozi wa Malawi, Glad Munthali na Kaimu Balozi wa Zimbabwe, Martin Tavenyika, walimshukuru Rais John Magufuli na serikali kwa kutoa msaada huo wa haraka ili kunusuru maisha ya waathirika wa mafuriko hayo kwao.  <topic>: kitaifa 